ಕತಾರ್‌ನ ಧ್ವಜ

ಕತಾರ್‌ನ ರಾಷ್ಟ್ರ ಧ್ವಜವು (  ) ೧೧:೨೮ ರ ಅನುಪಾತದಲ್ಲಿದೆ. ಇದು ಗಾಢ ಕೆಂಪು ಬಣ್ಣದ್ದಾಗಿದ್ದು ಕಂಬಕ್ಕೆ ಕಟ್ಟುವ ಬದಿಯಲ್ಲಿ ವಿಶಾಲವಾದ ಬಿಳಿ ದಾರದ ಪಟ್ಟಿಯನ್ನು (ಒಂಬತ್ತು ಬಿಳಿ ತ್ರಿಕೋನಗಳನ್ನು) ಹೊಂದಿದೆ. ೩ ಸೆಪ್ಟೆಂಬರ್ ೧೯೭೧ ರಂದು ದೇಶವು ಬ್ರಿಟನ್‌ನಿಂದ ಸ್ವಾತಂತ್ರ್ಯವನ್ನು ಘೋಷಿಸುವ ಸ್ವಲ್ಪ ಮೊದಲು ಇದನ್ನು ಅಳವಡಿಸಿಕೊಳ್ಳಲಾಯಿತು.

ಧ್ವಜವು ನೆರೆಯ ರಾಷ್ಟ್ರವಾದ ಬಹ್ರೇನ್‌ನ ಧ್ವಜವನ್ನು ಹೋಲುತ್ತದೆ. ಬಹ್ರೇನ್‌ನ ಧ್ವಜವು ಕಡಿಮೆ ತ್ರಿಕೋನಗಳನ್ನು ಹೊಂದಿದೆ, ೩:೫ ರ ಅನುಪಾತ ಮತ್ತು ಗಾಢ ಕೆಂಪು ಬಣ್ಣದ ಬದಲಿಗೆ ಕೆಂಪು ಬಣ್ಣವನ್ನು ಹೊಂದಿದೆ. ಕತಾರ್‌ನ ಧ್ವಜವು ಅದರ ಎತ್ತರಕ್ಕಿಂತ ಎರಡು ಪಟ್ಟು ಹೆಚ್ಚು ಅಗಲವನ್ನು ಹೊಂದಿರುವ ಏಕೈಕ ರಾಷ್ಟ್ರೀಯ ಧ್ವಜವಾಗಿದೆ.

ಇತಿಹಾಸ 
ಕತಾರ್‌ನ ಐತಿಹಾಸಿಕ ಧ್ವಜವು ಸಾದಾ ಕೆಂಪು ಬಣ್ಣದ್ದಾಗಿತ್ತು, ಸಾಂಪ್ರದಾಯಿಕವಾಗಿ ಖರ್ಜಿಟ್ ನಾಯಕ ಕತಾರಿ ಇಬ್ನ್ ಅಲ್-ಫುಜಾನಿಂದ ಬಳಸಲ್ಪಟ್ಟ ಕೆಂಪು ಬ್ಯಾನರ್‌ಗೆ ಹೋಲುತ್ತಿತ್ತು. ೧೯ ನೇ ಶತಮಾನದಲ್ಲಿ, ದೇಶವು ತನ್ನ ಸಂಪೂರ್ಣ ಕೆಂಪು ಧ್ವಜವನ್ನು ಬ್ರಿಟಿಷರ ನಿರ್ದೇಶನಕ್ಕೆ ಸರಿಹೊಂದುವಂತೆ, ಕಂಬಕ್ಕೆ ಕಟ್ಟುವ ಸ್ಥಳದಲ್ಲಿ ಬಿಳಿ ಲಂಬ ಪಟ್ಟಿಯನ್ನು ಸೇರಿಸುವುದರೊಂದಿಗೆ ಮಾರ್ಪಡಿಸಿತು. ಈ ಸೇರ್ಪಡೆಯ ನಂತರ, ಶೇಖ್ ಮೊಹಮ್ಮದ್ ಬಿನ್ ಥಾನಿ ಅಧಿಕೃತವಾಗಿ ನೇರಳೆ-ಕೆಂಪು ಮತ್ತು ಬಿಳಿ ಧ್ವಜವನ್ನು ಅಳವಡಿಸಿಕೊಂಡರು, ಇದು ಅದರ ಆಧುನಿಕ ಧ್ವಜಕ್ಕೆ ಬಲವಾದ ಹೋಲಿಕೆಯನ್ನು ಹೊಂದಿದೆ. ೧೯೩೨ ರಲ್ಲಿ ಕತಾರಿ ಧ್ವಜಕ್ಕೆ ಹಲವಾರು ಸೇರ್ಪಡೆಗಳನ್ನು ಮಾಡಲಾಯಿತು, ಒಂಬತ್ತು-ತ್ರಿಕೋನಗಳ ದಾರದ ಅಂಚು, ವಜ್ರಗಳು ಮತ್ತು ಕತಾರ್ ಪದವನ್ನು ಅದರ ವಿನ್ಯಾಸದಲ್ಲಿ ಸಂಯೋಜಿಸಲಾಗಿದೆ. ಗಾಢ ಕೆಂಪು ಬಣ್ಣವನ್ನು ೧೯೩೬ ರಲ್ಲಿ ಪ್ರಮಾಣೀಕರಿಸಲಾಯಿತು. ೧೯೬೦ ರ ದಶಕದಲ್ಲಿ, ಶೇಖ್ ಅಲಿ ಅಲ್ ಥಾನಿ ಅವರು ಧ್ವಜದಿಂದ ಪದಗಳು ಮತ್ತು ವಜ್ರಗಳನ್ನು ತೆಗೆದುಹಾಕಿದರು. ಧ್ವಜವನ್ನು ಅಧಿಕೃತವಾಗಿ ೯ ಜುಲೈ ೧೯೭೧ ರಂದು ಅಂಗೀಕರಿಸಲಾಯಿತು ಮತ್ತು ಇದು ಅನುಪಾತವನ್ನು ಹೊರತುಪಡಿಸಿ, ೧೯೬೦ ರ ಧ್ವಜಕ್ಕೆ ವಾಸ್ತವಿಕವಾಗಿ ಹೋಲುತ್ತದೆ.

ಗುಣಲಕ್ಷಣಗಳು

ಸ್ವರೂಪ 
ಒಂಬತ್ತು ಚೂಪಾದ ಅಂಚುಗಳು ಗಾಢ ಕೆಂಪು ಬಣ್ಣ ಮತ್ತು ಬಿಳಿ ಭಾಗಗಳನ್ನು ಪ್ರತ್ಯೇಕಿಸುತ್ತದೆ. ಇದು ೧೯೧೬ ರಲ್ಲಿ ಕತಾರಿ-ಬ್ರಿಟಿಷ್ ಒಪ್ಪಂದದ ಮುಕ್ತಾಯದಲ್ಲಿ ಪರ್ಷಿಯನ್ ಕೊಲ್ಲಿಯ 'ರಾಜಿಮಾಡಿಕೊಂಡ ಎಮಿರೇಟ್ಸ್' ನ  ೯ ನೇ ಸದಸ್ಯರಾಗಿ ಕತಾರ್‌ನ ಸೇರ್ಪಡೆಯನ್ನು ಸೂಚಿಸುತ್ತದೆ.

ಬಣ್ಣ 
೨೦೧೨ ರಲ್ಲಿ, ಕತಾರಿ ಸರ್ಕಾರವು ಕತಾರಿ ಧ್ವಜದ ನಿಖರವಾದ ಛಾಯೆಯನ್ನು ಪ್ಯಾಂಟೋನ್ ೧೯೫೫ ಸಿ ಅಥವಾ 'ಕತಾರ್ ಮರೂನ್' ಎಂದು ವ್ಯಾಖ್ಯಾನಿಸಿತು.    ದೇಶದಲ್ಲಿ ನೇರಳೆ ಬಣ್ಣದ ಇತಿಹಾಸವು ಹಲವಾರು ಶತಮಾನಗಳ ಹಿಂದಿನದು.  ಅಲ್ ಖೋರ್ ದ್ವೀಪಗಳಲ್ಲಿ ಕೆನ್ನೇರಳೆ ಬಣ್ಣದ ಉದ್ಯಮದ ಉಪಸ್ಥಿತಿಯಿಂದಾಗಿ, ಕತಾರ್ ಅನ್ನು ಕ್ಯಾಸ್ಸೈಟ್ಸ್‌ಗಳ ಆಳ್ವಿಕೆಯಲ್ಲಿ ಚಿಪ್ಪುಮೀನು ವರ್ಣದ ಆರಂಭಿಕ ಉತ್ಪಾದನೆಯ ಸ್ಥಳವಾಗಿದೆ ಎಂದು ಪ್ರತಿಪಾದಿಸಲಾಗಿದೆ.   ಸಸಾನಿಯನ್ ಸಾಮ್ರಾಜ್ಯದ ಆಳ್ವಿಕೆಯಲ್ಲಿ ಕತಾರ್ ನೇರಳೆ ಬಣ್ಣದ ಉತ್ಪಾದನೆಗೆ ಹೆಸರುವಾಸಿಯಾಗಿದೆ.  ೧೮೪೭ ರಿಂದ ೧೮೭೬ ರವರೆಗೆ ಆಳ್ವಿಕೆ ನಡೆಸಿದ ಮೊಹಮ್ಮದ್ ಬಿನ್ ಥಾನಿ, ರಾಜ್ಯವನ್ನು ಏಕೀಕರಿಸುವ ಸಲುವಾಗಿ ನೇರಳೆ-ಕೆಂಪು ಬಣ್ಣವನ್ನು ಹೊಂದಿರುವ ಧ್ವಜವನ್ನು ರಚಿಸುವ ಪ್ರಸ್ತಾಪವನ್ನು ಮಾಡಿದರು. ಮತ್ತು ಬಣ್ಣದ ಉತ್ಪಾದನೆಯಲ್ಲಿ ಕತಾರ್‌ನ ಐತಿಹಾಸಿಕ ಪಾತ್ರವನ್ನು ಎತ್ತಿ ತೋರಿಸಿದರು. ೧೯೩೨ ರಲ್ಲಿ, ಬ್ರಿಟಿಷ್ ನೌಕಾಪಡೆಯು ಅಧಿಕೃತ ಧ್ವಜವನ್ನು ವಿನ್ಯಾಸಗೊಳಿಸಬೇಕೆಂದು ಸೂಚಿಸಿತು. ಕತಾರಿ ಸರ್ಕಾರದ ಪ್ರಕಾರ, ಬ್ರಿಟಿಷರು ಧ್ವಜವನ್ನು ಬಿಳಿ ಮತ್ತು ಕೆಂಪು ಎಂದು ಪ್ರಸ್ತಾಪಿಸಿದರು, ಆದರೆ ಕತಾರ್ ಕೆಂಪು ಬಣ್ಣವನ್ನು ತಿರಸ್ಕರಿಸಿತು ಮತ್ತು ಬದಲಿಗೆ ನೇರಳೆ ಮತ್ತು ಕೆಂಪು ಮಿಶ್ರಿತ ಬಣ್ಣವನ್ನು ಬಳಸುವುದನ್ನು ಮುಂದುವರೆಸಿತು.  ಪರ್ಷಿಯನ್ ಕೊಲ್ಲಿಯಲ್ಲಿನ ಬ್ರಿಟಿಷ್ ರಾಜಕೀಯ ಏಜೆಂಟ್ ಬ್ರಿಟಿಷ್ ಇಂಡಿಯಾಕ್ಕೆ ಬರೆದ ಪತ್ರಗಳ ಪ್ರಕಾರ, ಬಿಳಿ ಬಟ್ಟೆಯನ್ನು ಬಹ್ರೇನ್‌ನಲ್ಲಿ ಖರೀದಿಸಲಾಯಿತು ಮತ್ತು ಸ್ಥಳೀಯವಾಗಿ ಕೆಂಪು ಬಣ್ಣವನ್ನು ನೀಡಲಾಯಿತು. ಸ್ಥಳೀಯವಾಗಿ ಖರೀದಿಸಿದ ಬಣ್ಣವು ಕಳಪೆ ಗುಣಮಟ್ಟದ್ದಾಗಿದ್ದು ಅದು ವೇಗವಾಗಿ ಮರೆಯಾಯಿತು, ಇದರಿಂದಾಗಿ ಧ್ವಜವು ಚಾಕೊಲೇಟ್ ಬಣ್ಣಕ್ಕೆ ತಿರುಗಿತು.  ದೇಶದ ಉಪ ಉಷ್ಣವಲಯದ ಮರುಭೂಮಿಯ ಹವಾಮಾನದಿಂದಾಗಿ, ಧ್ವಜದ ಬಣ್ಣಗಳು ಸೂರ್ಯನಿಂದ ಗಾಢವಾದ ಛಾಯೆಯನ್ನು ಹೊಂದಿದ್ದವು, ಇದರ ಪರಿಣಾಮವಾಗಿ ೧೯೩೬ ರಲ್ಲಿ ಮರೂನ್ (ಗಾಢ ಕೆಂಪು) ಬಣ್ಣವನ್ನು ಅಳವಡಿಸಲಾಯಿತು.  ಧ್ವಜದ ಬಿಳಿ ಭಾಗವು ಬ್ರಿಟಿಷರೊಂದಿಗೆ ಕಡಲ್ಗಳ್ಳತನ ವಿರೋಧಿ ಒಪ್ಪಂದಗಳಿಗೆ ಸಹಿ ಹಾಕುವುದರಿಂದ ಪಡೆದ ಶಾಂತಿಯನ್ನು ಸಂಕೇತಿಸುತ್ತದೆ.

ಐತಿಹಾಸಿಕ ಧ್ವಜಗಳು

ಉಲ್ಲೇಖಗಳು

ಬಾಹ್ಯ ಕೊಂಡಿಗಳು 

 ಕತಾರ್ ಧ್ವಜ
 ಅಲ್-ಆದಮ್ (ಕತಾರ್ ಧ್ವಜ) 

ವಿಕಿ ಇ-ಲರ್ನಿಂಗ್‍ನಲ್ಲಿ ತಯಾರಿಸಿದ ಲೇಖನ